HU Az Európai Unió Hivatalos Lapja C 336/1

A BIZOTTSÁG KÖZLEMÉNYE

a mezőgazdaság területét érintő egyes uniós jogi aktusok elavultságának hivatalos elismeréséről

(Az uniós vívmányok aktualizálásáról és egyszerűsítéséről szóló, 2003. február 11-i bizottsági közlemény negyedik célkitűzése [COM(2003) 71 végleges])

2010/C 336/01

Az intézkedések kerete

Az uniós joganyag átláthatóságának fokozása alapvető eleme a jobb jogalkotási stratégiának, amelynek végrehajtása az uniós intézményekben a lisszaboni, stockholmi, göteborgi és laekeni Európai Tanácsok során megfogalmazott kérések nyomán folyamatban van.

Az uniós joganyag korai szakaszától, az ötvenes évektől kezdődően a Közösség jogalkotási tevékenysége folyamatosan gyarapította a jogi aktusok számát, melyek közül sokat úgy fogadtak el, hogy nem tűzték ki érvényességük lejártának idejét. Ezek a jogi aktusok ezért hivatalosan továbbra is hatályosak, még akkor is, ha jogi hatásuk sok esetben már régóta lejárt.

Negyedik célkitűzés: A közösségi vívmányok (acquis) rendszerezésének és megjelenítésének felülvizsgálata

A Bizottság 2003. február 11-i közleménye [COM(2003) 71 végleges] által indítványozott, a közösségi vívmányok aktualizálására és egyszerűsítésére irányuló keretintézkedés negyedik célkitűzése azt a tényt, hogy a jelenlegi uniós vívmányok számos elavult szöveget tartalmaznak, melyeknek bár gyakorlati jelentőségük nincs és szélesebb körű érdeklődésre sem tartanak számot, határozott hatályon kívül helyezés hiányában továbbra is hatályban maradnak. E helyzet kialakulásához számos ok hozzájárult. Néhány jogi aktus alkalmazása időben korlátozott vagy azokat csak elfogadásuk idején alkalmazzák. Más jogi aktusok (hivatalosan) továbbra is léteznek, még akkor is, ha jogalapjuk megváltozott vagy megszűnt. Számos jogi aktust kizárólag egy-egy tagállamnak vagy piaci szereplőnek címeznek, és ezért nem tartanak számot általános érdeklődésre, illetve nincs általános jelentőségük.

Bármi legyen is annak oka, hogy e jogi aktusoknak jelenleg nincs közvetlen jelentősége az Unió polgárai számára, a továbbiakban nem szabad hagyni, hogy ezen aktusok – „hatályos jogi aktus” minősítésük révén – bonyolítsák és elhomályosítsák az aktív közösségi vívmányok általános képét. Eltávolításuk által hozzáférhetnénk a „lényegi” közösségi vívmányokhoz, vagyis az aktív és általánosan alkalmazandó jogi aktusokhoz, biztosítva ezáltal a közösségi joganyaghoz történő hozzáférést elősegítő olyan eszközök, mint például a CELEX, az EUR-Lex, valamint a hatályos jogszabályok jegyzéke, sokkal inkább felhasználóbarát megjelenítését, illetve hatékonyabb és időtakarékosabb ellenőrzését.

Néhány esetben helyénvaló volna az ilyen aktusok határozott hatályon kívül helyezése. A jogi helyzet egyértelműsége érdekében különösen azokat a jogi aktusokat kell hivatalosan is törölni a közösségi vívmányok korpuszából, melyek tartalmát későbbi jogi aktusok már átvették. Egyéb jogi aktusok – a többségük – esetében az aktív közösségi vívmányokból más módon történő eltávolítás lenne indokolt. A fenti közlemény azt javasolja, hogy egy világos, logikus és időszerű megjelenítés biztosítása érdekében az intézmények aktívan tárják fel az elavult és potenciálisan megtévesztő információ közösségi vívmányokból történő eltávolításának legjobb módját.

A mellékletben felsorolt jogszabályoknak már nincs joghatásuk. Ezért e közlemény célja, hogy e jogi aktusok elavultságát hivatalosan is elismerje. Ezekről a döntés objektív szempontok alapján született meg biztosítva, hogy e jogi aktusoknak már nincs joghatásuk, és például, hogy valamennyi kapcsolódó kötelezettségük teljesült. Ez főként, de nem kizárólag a következő kategóriákba tartozó jogi aktusokra vonatkozik:

— az Uniótól érkező pénzügyi hozzájárulás nyújtásához kapcsolódó jogi aktusok;

— alapszabályt, illetve időben korlátozott vagy hatályukat vesztett külön mentességet (eltéréseket) megállapító jogi aktusok;

— ideiglenes jogi aktusok, elsősorban az úgynevezett „gazdasági évre vonatkozó rendeletek” (támogatási összegeknek, a pénzügyi segítségnyújtás felső határértékeinek, intervenciós küszöbértékeknek, dátumoknak, a vámkontingensek kezeléséhez kapcsolódó éves szabályoknak a meghatározása, az előzetes ellátási mérleg létrehozása a legkülső régiók és az égei-tengeri szigetek vonatkozásában stb.);

— egy már nem létező jogi mechanizmushoz kapcsolódó bizottsági rendeletek (például beavatkozás vagy az uruguayi fordulót követő behozatali lefölözések rendszere) [és amennyiben a helyettesítő jogi keret nem teremt jogalapot a hatályon kívül helyezésre];

— rendkívüli piactámogatási intézkedések, amelyeket egy állat-egészségügyi válság különleges hatásainak kezelése érdekében fogadtak el;

— az új tagállamok csatlakozásával kapcsolatos ideiglenes vagy átmeneti intézkedések, illetve a csatlakozás miatt a jogi aktusok elavulttá válnak.

E közlemény mellékletében szerepel valamennyi jogi aktus elavultságának indokolása. E közlemény a 2009. december 31. előtt elfogadott, a közös agrárpolitika következő ágazatait érintő jogi aktusokkal foglalkozik: gabonafélék, sertéshús, juh- és kecskehús, baromfitenyésztés és tojástermelés, közvetlen kifizetések, tej, rizs, bor, cukor, marha- és borjúhús, dohány, banán, gyümölcs- és zöldségfélék, feldolgozott gyümölcs- és zöldségfélék, elszámolás, olívaolaj, az I. mellékletben nem szereplő termékek, export-visszatérítések, engedélyek és biztosítékok, mezőgazdasági statisztika, vidékfejlesztés. Meg kell azonban jegyezni, hogy a fent említett időpont előtt elfogadott, valamint a felsorolt ágazatokhoz, illetve egyéb ágazatokhoz tartozó és az e közlemény által nem érintett egyéb jogi aktusok is elavultnak minősülhetnek. Ilyen esetben elavult jellegük elismerése a következő ilyen közlemény keretein belül történik.

Következtetés

A Bizottságnak jóvá kell hagynia e közleményt.

A hatályos uniós vívmányok csökkentésével kapcsolatos iránymutatások következtében és azokkal összhangban, valamint a Bizottság jogszabályait érintő egyszerűsítési intézkedések keretében,

— a mellékletben felsorolt jogi aktusokat törölni kell a hatályos joganyagból;

— a Kiadóhivatal felkérést kap, hogy vegye ki ezeket a jogi aktusokat a hatályos uniós jogszabályok jegyzékéből;